วันหยุด “สงกรานต์” ขึ้นทางด่วน “บูรพาวิถี-กาญจนาภิเษก” ฟรี 12-18 เม.ย.นี้
ครม. ยกเว้นค่าทางพิเศษบูรพาวิถี และกาญจนาภิเษก (บางพลี-สุขสวัสดิ์) ช่วงเทศกาล “สงกรานต์” เริ่มตั้งแต่ 12 เม.ย. 66 เวลา 0.01 น. ถึงวันที่ 18 เม.ย. 66 เวลา 24.00 น. รวม 7 วัน
ครม. ไฟเขียวขึ้นทางด่วนบูรพาวิถี และกาญจนาภิเษก ฟรี 7 วันหยุดช่วง “สงกรานต์” เริ่ม 12-18 เม.ย.66
4 เม.ย. 2566

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) รับทราบการยกเว้นค่าผ่านทางพิเศษ ตามประกาศกระทรวงคมนาคม สำหรับทางพิเศษบูรพาวิถี และทางพิเศษกาญจนาภิเษก (บางพลี-สุขสวัสดิ์) ในช่วงเทศกาลสงกรานต์ 2566 ตั้งแต่วันที่ 12 เม.ย. 66 เวลา 0.01 น. ถึงวันที่ 18 เม.ย. 66 เวลา 24.00 น. รวม 7 วัน
ทั้งนี้ เพื่อเป็นการแก้ไขปัญหาการจราจรติดขัดของทางพิเศษ และอำนวยความสะดวกการเดินทางให้กับประชาชนในช่วงเทศกาลสงกรานต์ โดยเรื่องนี้ได้ผ่านการเห็นชอบจากคณะกรรมการการทางพิเศษแห่งประเทศไทย (คณะกรรมการ กทพ.) แล้ว
ด้านกระทรวงคมนาคม ประเมินว่า ตลอด 7 วันข้างต้น จะมีปริมาณการใช้ทางพิเศษรวม 2,578,394 คัน เฉลี่ย 368,342 คันต่อวัน รวมเป็นรายได้ที่ กทพ. ไม่ได้เรียกเก็บตลอด 7 วันรวม รวม 105.22 ล้านบาท
อย่างไรก็ตาม จะเกิดประโยชน์ที่คาดว่าจะได้รับ ทั้งด้านค่าใช้จ่ายจากการใช้รถ และการประหยัดเวลาในการเดินทางคิดเป็นมูลค่ารวม 123.98 ล้านบาท แยกเป็นประโยชน์ที่ได้รับจากการยกเว้นค่าผ่านทางพิเศษบูรพาวิถี 51.19 ล้านบาท และจากทางพิเศษกาญจนาภิเษก (บางพลี-สุขสวัสดิ์) 72.79 ล้านบาท